ANC Gauteng: Zuma moet ‘besin’, ‘die regte ding doen’President Jacob Zuma reageer op 18 Februarie 2016 op die debat ná sy staatsrede Foto: @PresidencyZA, Twitter Die ANC in Gauteng het in ŉ verklaring gesê pres. Jacob Zuma moet “diep nadink” en “die regte ding doen” om die ongeëwenaarde krisis, wat tans deur die ANC in die gesig gestaar word, op te los. Die provinsiale uitvoerende komitee het Maandag vergader en gesê hulle neem kennis van en aanvaar die openbare verskoning wat pres. Jacob Zuma op 1 April gelewer het. “Die komitee glo egter die verskoning is net die begin om die politieke skade en wantroue te hanteer wat deur die wanbestuur van die Nkandla-saak veroorsaak is,” het Hope Mankwana Papo, provinsiale sekretaris van die ANC, in ŉ verklaring gesê. “Die party het reeds tydens die verkiesing in 2014 ŉ prys betaal, weens, onder andere, die woede van die kiesers oor die saak,” het Papo bygevoeg. “As die ANC moet ons introspeksie hou en besluite neem wat verreikende gevolge kan hê om die skade te herstel wat aan ons beeld gedoen is, sodat ons die vertroue van ons mense kan behou en geniet.” Volgens die verklaring het die ANC “nog nooit die ondersteuning van kiesers as vanselfsprekend aanvaar nie”. “[Die party] is gestig om die regte van ons mense te beskerm en te bevorder.” Papo het verduidelik die komitee het vergader oor ŉ gedetailleerde verslag oor die besluite van die ANC se nasionale werkskomitee wat betref die konstitusionele hof se uitspraak.